
Zadeva: Zapisnik 10. seje Nacionalnega sveta za kulturo

Seja je potekala v ponedeljek, 26. 1. 2026, ob 14.00 v prostorih Ministrstva za kulturo Republike Slovenije (v nadaljnjem besedilu: MK) v veliki sejni sobi na Maistrovi 10, 1000 Ljubljana

Prisotni člani in članice Nacionalnega sveta za kulturo: Jurij Krpan (predsednik), Majda Širca Ravnikar, Martin Srebotnjak, Uroš Korenčan, Tanja Petrič

Prisotni predstavniki in predstavnice Ministrstva za kulturo: Tjaša Pureber, generalna direktorica Direktorata za razvoj kulturnih politik, Špela Spanžel, generalna direktorica Direktorata za kulturno dediščino, Mihael Štrukelj, vodja Sektorja za statusne zadeve, Maja Šučur, Sektor za umetnost, Tadej Meserko, sekretar NSK

Dnevni red:
1. Potrditev dnevnega reda
2. Potrditev zapisnika 9. redne seje in 4. dopisne seje Nacionalnega sveta za kulturo 
3. Obravnava predloga Uredbe o samostojnih delavcih v kulturi
4. Obravnava predloga Pravilnika o izvedbi javnega natečaja za izbiro umetniških del v javnih investicijskih projektih
5. Obravnava predloga Pravilnika o spremembah in dopolnitvi Pravilnika o pogojih za izvajanje knjižnične javne službe
6. Vsebinsko in finančno poročilo o delu Nacionalnega sveta za kulturo v 2025
7. Razno | Določitev naslednje seje in druge teme.

1. Potrditev dnevnega reda
Jurij Krpan je uvodoma pozdravil vse prisotne na 10. seji Nacionalnega sveta za kulturo (v nadaljnjem besedilu: NSK), prvi v letu 2026. Ugotovil je sklepčnost in predlagal začetek seje.

Predstavil je dnevni red. Na dnevni red ni bilo pripomb.

Sklep 1: Nacionalni svet za kulturo potrjuje predlog dnevnega reda.
Člani NSK so potrdili Sklep 1 s 5 glasovi ZA, 0 glasovi PROTI in 0 glasovi VZDRŽAN.


2. Potrditev zapisnika 9. redne seje in 4. dopisne seje Nacionalnega sveta za kulturo
Člani NSK na zapisnik 9. seje niso imeli pripomb, zato je bil potrjen s sklepom.

Sklep 2: Nacionalni svet za kulturo potrjuje zapisnik 9. redne seje. 

Člani NSK so potrdili Sklep 2 s 5 glasovi ZA, 0 glasovi PROTI in 0 glasovi VZDRŽAN.

Jurij Krpan je pri obravnavi zapisnika 4. dopisne seje izpostavil, da je bilo podanih več predlogov glede prihodnje obravnave zakonodaje. Opozoril je, da so bile na prejšnji seji predvidene obravnave določenih zakonov, ki jih danes ni na dnevnem redu, zato je predlagal razmislek o tem, kako naj se NSK sistemsko vključuje v zakonodajni proces. Odprl je tudi vprašanje finančnega načrta in povedal, da je ta enak kot lani. Ob pregledu poročila je bilo razvidno, da niso porabili vseh sredstev. Pri sejninah je ostalo približno tristo evrov. Projektna naloga je stala 13.900 evrov, zanjo pa je bilo namenjenih 18.000 evrov. Zanimalo ga je, kako pride do odločitve o višini stroška takšne raziskave in zakaj se ni začelo z v celoti predvidenim zneskom 18.000 evrov.

Tjaša Pureber je odgovorila, da so višino določili sami.

Jurij Krpan je povzel podatke: za projekt je bilo predvidenih 18.000 evrov, porabljenih je bilo 13.900 evrov, za nepredvidene stroške je bilo namenjenih 1.000 evrov, ki pa niso bili porabljeni. Skupno je bilo od 21.880 evrov porabljenih 16.442 evrov. Poudaril je, da niso poslovali povsem na ničli, nato pa dal na glasovanje potrditev zapisnika četrte dopisne seje s prilogami.

Uroš Korenčan je pojasnil, da je predlog glede dodatne obravnave zakonodaje verjetno podal Franci Krevh.

Jurij Krpan je omenil tudi pripombo Majde Širca glede obravnave Zakona o RTV Slovenija ter vprašanje, ali bi moral NSK zakon ponovno obravnavati, če je bil med postopkom spremenjen. Izpostavil je strukturno vprašanje: NSK se do zakonov opredeli v fazi javne razprave, nato pa se ti v medresorskem usklajevanju bistveno spremenijo, zato končna verzija ni več enaka tisti, o kateri je svet razpravljal. Po njegovem mnenju bi bilo smiselno razmisliti, ali naj svet zakon obravnava dvakrat – v fazi javne razprave in nato še ob čistopisu – ali zgolj v končni fazi.

Majda Širca Ravnikar je kot primer dobre prakse navedla Zakon o varstvu kulturne dediščine, kjer je svet najprej obravnaval osnutek, nato pa bil seznanjen še s spremembami po razpravi. Poudarila je, da je koristno dobiti pojasnila o tem, zakaj določene rešitve, ki so bile podprte, niso bile vključene. Po njenem mnenju ponovna obravnava ključnih usmeritev ni problematična.

Martin Srebotnjak je opozoril, da je faza tik pred obravnavo na vladi ali pred oddajo v državni zbor pogosto že prepozna za večje spremembe. Meni, da je smiselno zakon spremljati v dveh fazah, saj to omogoča boljše razumevanje sprememb in večjo strokovno težo NSK, četudi pomeni več dela.

Jurij Krpan je poudaril, da se kot predstavnik NSK udeležuje sej v Državnem zboru, kjer mora predstaviti stališče NSK, vendar je težko argumentirati, če je svet zakon obravnaval pred letom dni in se je besedilo medtem bistveno spremenilo.

Tjaša Pureber je pojasnila, da v medresorskem usklajevanju pogosto prihaja do večjih sprememb. Težko je zagotoviti popolnoma stabilen čistopis vmesne faze, saj je delo v tem delu procesa zelo dinamično. Predlagala je, da se NSK z zakonodajo sistemsko seznani dvakrat: prvič v fazi javne razprave, ko je mogoče največ vsebinskih intervencij, in drugič ob pošiljanju usklajenega besedila na vlado, ko je pripravljena z drugimi resorji usklajena verzija. Pojasnila je tudi, da ministrstvo mnenje NSK vedno vključi v vladno gradivo in navede, kaj je bilo upoštevano ter kaj ne. Če določeni predlogi niso upoštevani, lahko NSK na odboru za kulturo, kamor je po zakonu vabljen, poslancem predlaga amandmaje še tudi v parlamentarni fazi.

Jurij Krpan je opozoril, da bo ob kratkih rokih verjetno treba sklicevati dopisne seje, saj fizične seje v 14 dneh ni vedno mogoče organizirati. Poudaril je, da namen ni dodatno administrativno delo, temveč krepitev vloge in teže sveta.

Uroš Korenčan je navedel določbe ZUJIK-a in poudaril, da vlada in pristojno delovno telo državnega zbora obravnavata mnenja NSK, zato morajo biti ta aktualna glede na verzijo zakona, ki gre v proceduro.

Tadej Meserko je opozoril na poslovnik, ki določa 5 do 7 rednih sej letno, ter da so dopisne seje namenjene predvsem proceduralnim zadevam. Opozoril je na morebitno potrebo po spremembi poslovnika, če bi se obseg dela povečal.

Jurij Krpan je ocenil, da je po potrebi mogoče organizirati tudi dodatno sejo, saj to ne vpliva na proračun.

Uroš Korenčan  je poudaril, da gre za strukturno vprašanje delovanja sveta in da je dosedanja praksa povzročala občutek, da se gradiva med postopkom bistveno spremenijo, svet pa nima več realnega vpliva. Menil je, da je treba jasno opredeliti funkcijo sveta kot posvetovalnega telesa vladi in parlamentu.

Tjaša Pureber je dodatno pojasnila, da vlada vedno prejme mnenje NSK, v obliki, kot je bilo podano v prvi fazi. Ministrstvo mora v vladnem gradivu jasno navesti, kaj je bilo od mnenja NSK upoštevano in kaj ne. Če vlada določenih predlogov ne upošteva, je naslednja stopnja parlamentarna obravnava, kjer ima NSK možnost ponovno izpostaviti svoje stališče. Predsednik NSK je po zakonu vedno vabljen na sejo odbora za kulturo.

Poudarila je, da je ključno, da ima NSK oblikovano jasno in aktualno mnenje. Predlagala je, da se jasno določi predlog sklepa, da ministrstvo gradivo posreduje dvakrat. Ob tem je opozorila, da ministrstvo ločenega gradiva s strani NSK formalno ne more vlagati v vladno proceduro, temveč je mnenje NSK vključeno kot del integralnega vladnega gradiva.

Sklep 3: Nacionalni svet za kulturo se seznanja z vsemi zakoni, ki jih pripravlja Ministrstvo za kulturo v fazi javne razprave, naslednjič pa ko gre gradivo na vlado.
Člani NSK so potrdili Sklep 3 s 5 glasovi ZA, 0 glasovi PROTI in 0 glasovi VZDRŽAN.

Jurij Krpan je nato odprl vprašanje treh pripomb Tanje Petrič in citiral njen predlog, da se doda še eno sejo o presečišču oziroma sodelovanju kulturnega in znanstveno-raziskovalnega sektorja ter financiranju obeh področij. Vprašal jo je, kaj je imela v mislih.

Tanja Petrič je pojasnila, da je predlog podala Kaja Širok, vendar se je med korespondenco izgubil, zato ga je sama ponovno izpostavila.

Jurij Krpan je vprašal, ali gre za razmislek o medsektorskem sodelovanju med Ministrstvom za kulturo in Ministrstvom za znanost.

Tanja Petrič je odgovorila, da je sama tako razumela.

Jurij Krpan je nadaljeval, da je medsektorsko sodelovanje zapisano že v preambuli vsakega Nacionalnega programa za kulturo, vendar je pogosto oksimoron, saj sodelovanja bodisi so bodisi niso. Po njegovem mnenju je bilo v tej vladi tega sodelovanja še največ, vendar še vedno obstajajo težave. Kot primer je navedel pridobivanje pisem o nameri za evropske razpise: pri Ministrstvu za kulturo to ni problem, pri Ministrstvu za znanost pa je vprašanje, kako do tega priti, podobno tudi pri Ministrstvu za gospodarstvo. Omenil je tudi poudarek na povezovanju kulture in zdravja ter nedavni obisk MDP. Predlagal je, da bi se morda srečali na ravni direktorjev direktoratov, državnih sekretarjev ali ministrov, ter se vprašal, do kam sega pristojnost NSK.

Tjaša Pureber je odgovorila, da lahko na sejo vedno povabijo kogarkoli želijo, saj so bili  imenovani z najvišjo demokratično legitimnostjo v državnem zboru. Povabijo lahko ministre, državne sekretarje, generalne direktorje ali kogarkoli drugega. Ob obisku MDP na seji sveta je poleg pristojne uslužbenke denimo prišel tudi predstavnik kabineta. 

Jurij Krpan je ob koncu spomnil, da so na decembrski seji sklenili, da bodo ponovno pregledali in ovrednotili vse tri raziskave, ki jih je v preteklih letih naročil NSK, ter iz njih izluščili konkretna in uresničljiva priporočila.

Tanja Petrič je povedala, da so prejeli razpredelnico vseh raziskav. Ob tem je preverjala, ali so pretekle, že zaključene raziskave tudi objavljene. Na starejši spletni strani NSK ni našla zapisnikov, našla pa je drug material, na primer primerjavo med Dansko, Češko in Francijo. Zanimalo jo je, ali so te raziskave kje dostopne. Dodala je, da je raziskave, ki jih je naročil NSK, iskala na spletni strani NSK ter izrazila mnenje, da bi morda morali nameniti sredstva za prenovo spletne strani.

Tadej Meserko je odgovoril, da ne razpolaga z informacijo ali so raziskave, ki jih je v preteklosti naročil NSK, sistematično objavljene, ter da bo preveril. 

Jurij Krpan je pojasnil, da imajo na spletni strani objavljeno eno analizo, drugih pa ne.

Tanja Petrič je povedala, da so se že pogovarjali v smeri, da bi se raziskave objavljale, morda v posebnem podzavihku »Raziskave«. Konkretno so se pogovarjali tudi o tem, da bi ovrednotili raziskave, ki jih je naročal NSK, jih primerjalno pregledali in eno sejo namenili prav tej temi.

Jurij Krpan je dodal, da bi to lahko izvedli kot uvod v razpravo o tem, kar so se dogovorili, da bodo počeli namesto nove raziskave, torej da se bodo spraševali o kulturnem modelu in njegovi morebitni posodobitvi. Izhajali bi lahko iz obstoječih raziskav in njihovih ugotovitev ter pripravili nekakšno redakcijo zbranih argumentov, s katerimi bi nato operirali ob srečevanjih z različnimi deležniki.

Sklep 4: Ministrstvo za kulturo, v podzavihku NSK, objavi vse raziskave NSK od leta 2010 naprej oziroma čim več preteklih zaključenih raziskav.
Člani NSK so potrdili Sklep 4 s 5 glasovi ZA, 0 glasovi PROTI in 0 glasovi VZDRŽAN.

Jurij Krpan je nato izpostavil še en predlog in poudaril, da se mu zdi zelo pomembno spregovoriti o poklicnem vidiku delovanja v kulturi, saj je v zadnjih letih veliko dragocenih in talentiranih ljudi zapustilo področje kulture na vrhuncu kariere in odšlo v druge sektorje. Omenil je, da to ugotavlja tudi aktualna raziskava Poligona.

Tanja Petrič je povedala, da se ji je ta predlog zdel dober, zlasti v okviru javnih razprav. Poudarila je, da je to nujno, posebej na področju samostojnih delavcev v kulturi, kjer opažajo, da sektor poleg prekarnosti ogroža tudi umetna inteligenca, o kateri so že govorili. Izpostavila je,  da na področju prevajanja na evropski ravni poteka obsežna raziskava, v kateri med drugim sprašujejo, ali so posamezniki pomislili na zapustitev poklica ali so ga že zapustili. Meni, da bo tudi ta kazalnik verjetno potrdil takšne trende.

Jurij Krpan je dodal, da bi ta sklop razprav moral biti namenjen prav temu vprašanju, saj je dejanska situacija takšna, da veliko ljudi odhaja, veliko pa jih dela in svojo umetnost ustvarja v prostem času kot svoj hobi. Samo po sebi to ni nič narobe, vendar je pri evropskih projektih mogoče sodelovati le z odličnimi deli, hobi dela pa ne morejo biti odlična. Posledično nimajo več kritične teže za vključevanje v velike, zahtevne konzorcije z univerzami in bistveno večjimi proračuni. V takšne projekte so vključeni le, če imajo dobre primere; če teh nimajo, postanejo nezaželeni partnerji. Poudaril je, da je treba imeti evropsko perspektivo v mislih. Ob tem je navedel tudi primer razprave v državnem zboru, kjer je bilo rečeno, da so samostojni delavci v kulturi po mnenju nekaterih deležni podpore ministrstva, dejansko pa naj bi umetniške projekte izvajali le en mesec na leto in bi se morali zaposliti ter umetnost ustvarjati le v obsegu, ki si ga lahko sami financirajo. Poudaril je, da je prav to realnost, ki jo živijo, ter da nimajo niti enega intermedijskega ustvarjalca, ki bi se profesionalno ukvarjal z umetnostjo.

Tanja Petrič je povedala, da prevajalski poklic ni reguliran ali zaščiten, zanj ne obstajajo poklicne kvalifikacije, zato mnogi književni prevajalci prevajajo ob redni zaposlitvi ali v sklopu drugih statusov (npr. študent, upokojenec), kar sicer ob upoštevanju etičnega kodeksa ter kakovostnih in uredniških standardov ni problematično. Se pa v več primerih izkaže, da prostočasni prevajalci pogosto predstavljajo nelojalno konkurenco, ker podpisujejo nevzdržne avtorske pogodbe, se strinjajo z vsakršnimi pogoji dela, se ne odzivajo na plačilno nedisciplino založnikov ipd., saj jim honorar ne predstavlja preživetja, temveč zgolj dodatni zaslužek. Opaža tudi, da iz teh razlogov nekateri založniki v zadnjem času raje sodelujejo z ljudmi, ki imajo druge statuse in ne s samostojnimi književnimi prevajalci. Po njenem mnenju takšna praksa še dodatno poslabšuje položaj prekarcev in samostojnih delavcev v kulturi  .

Jurij Krpan je predlagal, da bi vseeno sprejeli sklep, da se ta priporočila vključijo kot opomba oziroma dodatek k načrtu, da bodo upoštevana. Pojasnil je, da bi jih imeli kot stalno izhodišče pri vsakem nadaljnjem pogovoru, da bi se vedno znova vprašali, ali so jih vključili ali ne. Dodal je, da so že lani opravili svojo nalogo.

Sklep 5: Sklep 2, Sklep 3 in Sklep 4 10. seje Nacionalnega sveta za kulturo, so del načrta Nacionalnega sveta za kulturo v letu 2026.
Člani NSK so potrdili Sklep 4 s 5 glasovi ZA, 0 glasovi PROTI in 0 glasovi VZDRŽAN.

Sklep 6: Z Nacionalni svet za kulturo potrjuje zapisnik 4. dopisne seje.
Člani NSK so potrdili Sklep 4 s 5 glasovi ZA, 0 glasovi PROTI in 0 glasovi VZDRŽAN.

3. Obravnava predloga Uredbe o samostojnih delavcih v kulturi
Jurij Krpan je odprl tretjo točko dnevnega reda, ki se nanaša na Uredbo o samostojnih delavcih v kulturi. Predlagal je, da Mihael Štrukelj predstavi uredbo, nato pa bi podali povratne informacije.

Mihael Štrukelj je pojasnil, da se bo osredotočil predvsem na spremembe, ki jih prinaša uredba, ob tem pa poudaril, da so bile vse bistvene novosti že uvedene s spremembo ZUJIK-a. Zaradi bolj eksaktne opredelitve zakonskega besedila, tudi na podlagi pripomb Službe vlade za zakonodajo in drugih sodelujočih v medresorski obravnavi, ima uredba zdaj manj manevrskega prostora kot prej. V veliki meri gre tako za udejanjanje že sprejetih zakonskih določb, nekaj podrobnosti pa vendarle ostaja v pristojnosti uredbe. Poudaril je, da sta dve novosti posebej pomembni, saj prej sploh nista obstajali.

Najprej je izpostavil specializirane poklice v kulturi. Nabor poklicev je bil že z zadnjo spremembo uredbe posodobljen, dodani so bili nekateri novi poklici in nekateri preimenovani, vsebinsko pa večinoma ostajajo enaki. Nova ureditev določa, da ob vpisu v razvid samostojnih delavcev v kulturi ne bo več mogoče registrirati neomejenega števila poklicev, temveč največ pet. Ta meja predstavlja kompromis med možnostjo širšega delovanja in smiselno omejitvijo, pri čemer je v praksi zelo malo posameznikov, ki bi imeli registriranih več kot pet poklicev.

Druga pomembna novost je uvedba karierne dinamike, ki je doslej ni bilo. Samostojni delavci v kulturi bodo razvrščeni v tri razrede glede na delovne izkušnje na področju kulture. Ne bo šlo zgolj za splošno delovno dobo, temveč za izkazane izkušnje na področju kulture v okviru registriranih poklicev. Karierna dinamika bo za zdaj vplivala predvsem na višino prispevkov, ki jih bo ministrstvo plačevalo upravičencem.

Spremenjena je tudi ureditev bolniškega nadomestila. Doslej je bilo nadomestilo mogoče prejeti le v primeru bolezni, po novem pa tudi v primeru poškodbe, ne glede na to, ali je nastala pri delu ali ne. Poleg tega se spreminja pogoj trajanja bolniškega staleža: namesto 30 delovnih dni je zdaj pogoj 31 povezanih dni, kar vključuje tudi vikende in praznike. Nadomestilo se sicer še vedno izplačuje le za delovne dni znotraj tega obdobja. Novost je tudi, da je mogoče nadomestilo uveljavljati dvakrat letno, prej pa le enkrat.

Uvedeno je tudi podaljšanje relevantnega petletnega obdobja za presojo izjemnosti kulturnega prispevka, ki je pomembno pri pridobivanju ali podaljševanju pravice do plačila prispevkov. Če posameznik v tem petletnem obdobju zaradi upravičenih razlogov, kot so porodniški ali očetovski dopust ali bolniška odsotnost, ni mogel ustvarjati, se obdobje ustrezno podaljša. Tako bo komisija presojala dejanskih pet let aktivnega ustvarjanja, ne glede na prekinitve.

Karierna dinamika vpliva tudi na višino prispevkov. Samostojni delavci v tretjem razredu bodo imeli prispevke na enaki osnovi kot doslej. V drugem razredu bo zavarovalna osnova znašala 80 odstotkov zadnje znane povprečne letne plače zaposlenih v Republiki Sloveniji, v prvem razredu pa 85 odstotkov te osnove. Uvedeno bo prehodno obdobje do 1. januarja 2029, do takrat pa bodo odstotki postopno naraščali. S 1. marcem letos se bo začelo izplačevanje različnih zneskov prispevkov, ki bodo postopoma dosegli končne odstotke.

Sprememba zadeva tudi trajanje pravice do plačila prispevkov za tiste, ki so to pravico že pridobili. Pogoj najmanj 20 let prejemanja prispevkov s strani ministrstva ostaja, vendar se starostna meja podaljšuje. Namesto do izpolnitve minimalnih pogojev za starostno pokojnino bo pravica lahko trajala do izpolnitve 40 let pokojninske dobe, pri čemer se še vedno lahko upokojijo ob izpolnitvi prvega pogoja. 

Dodal je, da bo ta sprememba vplivala tudi na odmero pokojnin. Če je nekdo prej prejemal prispevke le do izpolnitve minimalnih pogojev za upokojitev, je to pomenilo minimalno osnovo, vsako daljše obdobje vplačevanja pa ustrezno zvišuje pokojnino, ki jo posameznik prejema. To je po njegovih besedah ena pomembnejših novosti.

Nato je predstavil še drugo prelomno novost poleg karierne dinamike, to je tako imenovani drsni cenzus. Do zdaj je veljalo, da je posameznik, ki je imel pravico do plačila prispevkov in ni presegal dohodkovnega cenzusa, prejel prispevke v celoti. Če je cenzus presegel, pa četudi za minimalen znesek, na primer trideset centov, ni prejel ničesar, v primeru že izplačanih akontacij pa je moral sredstva vračati. Cenzus se namreč ugotavlja šele proti polovici koledarskega leta, ko ministrstvo pridobi podatke od Finančne uprave.

Po novem bo ministrstvo še vedno določilo in objavilo cenzus na svoji spletni strani, bistvena razlika pa je, da bodo tudi tisti, ki bodo cenzus presegli do določene mere, še vedno prejeli del prispevkov. Če posameznik cenzusa ne bo presegel, bo prejel 100 odstotkov prispevkov. Če ga bo presegel do 10 odstotkov, bo prejel 80 odstotkov prispevkov. Če bo presežek do 20 odstotkov, bo prejel 50 odstotkov prispevkov. Če bo cenzus presežen do največ 30 odstotkov, bo prejel 20 odstotkov prispevkov, ki bi mu sicer pripadali.

Mihael Štrukelj je pojasnil, da se spremembe pri drsnem cenzusu nanašajo tako na mesečno kot posledično na letno raven. Ena od manjših sprememb zadeva tudi samo določanje cenzusa. Zaradi spremembe plačnega sistema v javnem sektorju referenčni razred ni več 36., temveč 19. plačni razred.

Spremenilo se je tudi obdobje, na podlagi katerega se določa cenzus. Prej je cenzus za tekoče leto temeljil na povprečju vrednosti plačnega razreda v treh letih pred tem. Zdaj se upošteva le eno leto nazaj. To pomeni, da je cenzus za leto 2026 enak letni vrednosti bruto plače za 19. plačni razred v letu 2025. Izračun je enostavnejši: sešteje se bruto vrednost 19. plačnega razreda za vseh dvanajst mesecev preteklega leta in tako se določi cenzus za tekoče leto. Če bi se med letom vrednost plačnega razreda spremenila, bi se upoštevalo ustrezno število mesecev po eni in ustrezno število mesecev po drugi vrednosti.

Dodal je še novost pri ugotavljanju dohodkov: po novem se od dohodkov odštevajo tudi potni stroški za potovanja v tujino in po tujini, če dokazljivo nastanejo kot neposredna posledica izvajanja kulturnih projektov ali programov samostojnega delavca v kulturi. Ti stroški znižujejo osnovo za ugotavljanje preseganja cenzusa. Odštevanje določenih stroškov je bilo sicer praksa že doslej, zdaj pa se izrecno vključujejo tudi ti potni stroški.

Pri postopkih vpisa v razvid samostojnih delavcev v kulturi in priznavanja pravice do plačila prispevkov se minister oziroma ministrica še naprej posvetuje s področnimi strokovnimi komisijami, po novem pa ne več s Kulturniško zbornico. 

Pomembna sprememba je tudi preimenovanje dosedanjih samozaposlenih v kulturi v samostojne kulturne delavce. Zaradi tega bo treba urediti preimenovanje tudi v poslovnem registru AJPES. V uredbi, ki je trenutno v javni obravnavi, je zato vključena prehodna določba, ki AJPES-u daje pravno podlago, da vse dosedanje samozaposlene v kulturi naenkrat preimenuje v samostojne kulturne delavce. 

Tanja Petrič je povedala, da ima več vprašanj, najprej glede določanja cenzusa. Zanimalo jo je, kdaj je prišlo do spremembe, da se cenzus določa na podlagi enega koledarskega leta, saj pozna zgodovino ureditve, kjer je bilo najprej določanje vezano na eno leto, nato pa so si predstavniki sektorja izborili, da se upošteva triletno obdobje. Poudarila je, da je pri nekaterih poklicih problem, ker lahko posameznik v enem letu dobi velik projekt in s tem preseže cenzus, zato je bilo triletno povprečje bolj ustrezno.

Mihael Štrukelj je pojasnil, da je govoril le o določanju zneska cenzusa kot splošne meje, ne pa o ugotavljanju dohodkov posameznika. Gre za dve različni stvari: ena je znesek cenzusa kot meje, ki jo določi ministrstvo, druga pa so prihodki posameznika, pri katerih se še naprej upošteva triletno povprečje. Sprememba na eno leto velja torej le za določitev višine meje, ne pa za izračun posameznikovih prihodkov.

Tanja Petrič je nato izpostavila vprašanje glede seznama poklicev. Povedala je, da so pri pripravi dokumenta sodelovali v dialoških skupinah in vključili področje knjige. Prejela je odzive, med drugim od Društva slovenskih filmskih in televizijskih prevajalcev, ki želi dodati manjši dopolnilni del imena poklica ter predlaga, da se določen poklic uvrsti med deficitarne poklice zaradi ogroženosti, povezane tudi z umetno inteligenco. Zanimalo jo je, po kakšnih kriterijih se določa, kateri poklic je deficitaren – ali gre za število vpisanih ali druge kriterije.

Tjaša Pureber je pojasnila, da v tem mandatu novih poklicev med deficitarne niso uvrščali. V preteklosti so bili med deficitarne uvrščeni poklici, ki so imeli zelo omejene možnosti za delo, na primer prevajalci ali kritiki, zlasti zaradi krčenja medijskega prostora. V nekaterih primerih so bili poklici deficitarni tudi zato, ker je bilo v Sloveniji registriranih manj kot pet posameznikov s tem poklicem. Deficitarnost vpliva tudi na druge mehanizme, kot so dodatne točke pri štipendijah. Umetna inteligenca predstavlja nov vidik, ki ga bo treba upoštevati. Seznam poklicev ministrstvo periodično pregleduje, nazadnje približno pred enim letom, vendar se razmere hitro spreminjajo.

Majda Širca Ravnikar je vprašala, v kolikšni meri je predlog uredbe skupaj s prilogami usklajen z bodočimi uporabniki in društvi ter ali je usklajevanje zaključeno.

Mihael Štrukelj je odgovoril, da se prilogi uredbe glede na zadnjo veljavno uredbo ne spreminjata. Obe prilogi sta bili posodobljeni lani na začetku leta, zato zdaj ni bilo razloga za dodatne vsebinske spremembe. Ministrstvo pa bo seznam še naprej redno pregledovalo in ga po potrebi posodabljalo v sodelovanju z zainteresirano in strokovno javnostjo.

Tjaša Pureber je dodala, da je bila uredba ob zadnjih večjih spremembah pred približno letom dni obsežno usklajevana s stanovskimi društvi, dialoškimi skupinami in v javni razpravi, kjer so prejeli veliko pripomb in velik delež tudi upoštevali. Dodanih je bilo devet novih poklicev, več kot dvajset pa jih je bilo vsebinsko posodobljenih zaradi novih tehnologij in pristopov. Sedanja javna razprava je priložnost, da se opozori na morebitne praktične težave ali nove vidike.

Mihael Štrukelj je poudaril, da je od zadnjih sprememb minilo premalo časa, da bi lahko govorili o večjih neusklajenostih.

Uroš Korenčan je opozoril, da bi bilo vseeno smiselno poudariti usklajenost prilog. Izpostavil je, da uredba prinaša določeno zmedo, saj se pojavljajo izrazi kot specializirani, regulirani in deficitarni poklici. Sam je deficitaren poklic razumel kot tistega, ki ga primanjkuje, medtem ko je bilo predstavljeno, da gre tudi za poklice z omejenimi možnostmi dela. Izpostavil je tudi nejasnosti pri točkovanju posameznih poklicev in primerjal vrednotenje različnih umetniških del, kjer po njegovem mnenju prihaja do nelogičnih razlik. Spomnil je, da so na področju lutkarstva že poskušali doseči spremembe in da so te spremembe redke, zato meni, da je zdaj priložnost za razmislek o morebitni novelaciji sistema vrednotenja za daljše obdobje.

Mihael Štrukelj je poudaril, da so bile spremembe vključene lani ob prenovi uredbe, ki je bila, kot je izpostavila Tjaša Pureber, zelo široko obravnavana in z velikim številom sodelujočih. 

Tjaša Pureber je dodala, da ministrstvo od zadnje spremembe ni prejelo konkretnih predlogov za nove regulacije. Zato sami niso predlagali dodatnih vsebinskih popravkov, razen nujnih uskladitev z zakonom, predvsem preimenovanja iz »samozaposlen v kulturi« v »samostojni delavec v kulturi« ter drugih zakonsko zahtevanih prilagoditev v seznamu in opisih poklicev. Poudarila je, da je uredba zdaj v javni razpravi skupaj s prilogami prav zato, da lahko strokovna javnost in Nacionalni svet za kulturo podata morebitne konkretne predloge, ki jih je ministrstvo pripravljeno preučiti in po potrebi vključiti.

Tanja Petrič je pojasnila, da je želela najprej izpostaviti splošnejša vprašanja. Opozorila je na problem točkovanja, ki je poenoteno za vse poklice, pri čemer so po mnenju nekaterih članov na področju prevajanja projekti ocenjeni relativno nizko. Posamezni prevajalci morajo zato opravljati številne dodatne aktivnosti, čeprav nekateri dejansko delujejo izključno kot prevajalci in se ne vključujejo v mednarodne aktivnosti ali druge oblike povezovanja. Izpostavila je tudi vprašanje karierne dinamike po ZUJIK-u, zlasti dolžino drugega kariernega razreda (80 %) in prehod v prvi razred (85 %). Po njenem mnenju je obdobje drugega razreda dolgo, ob tem pa se odpira vprašanje, zakaj prvi razred ne dosega 100 %.

Tjaša Pureber je odgovorila, da namen prejšnjih sprememb ni bil v tem, da bi samozaposlene silili v opravljanje več različnih dejavnosti, temveč da se ovrednoti tudi delo, ki je bilo prej netočkovano. Kot primer je navedla internacionalizacijo, kjer že samo prevajanje v slovenski jezik ali iz njega pomeni prispevek k mednarodni prepoznavnosti. Poudarila je, da so spremembe nastajale v okviru dolgotrajnih pogajanj, predvsem zaradi finančnih posledic. Glede karierne dinamike je izpostavila, da se je glede na prvotne predloge obdobje skrajšalo in da bodo posamezniki pet let več v najvišjem razredu. Pretvorbe v novi sistem potekajo že od sprejema ZUJIK-a, višji prispevki pa se bodo začeli obračunavati že kmalu.

Mihael Štrukelj je dodal, da z novim sistemom nihče ne bo na slabšem, drugi in prvi razred pa bosta ugodnejša kot prej. Po njegovem mnenju bi bilo vprašanje mogoče obrniti tudi v smer, zakaj osnova ni še višja, vendar je treba upoštevati realne finančne okvire. Poudaril je, da je rezultat dober in predstavlja tudi izhodišče za nadaljnje izboljšave.

Tanja Petrič je pojasnila, da njena razprava ni bila mišljena kot kritika, temveč kot povzetek razmišljanj s terena. Razume, da je bilo treba najprej postaviti okvir, ki ga prej ni bilo, vendar meni, da se bodo vprašanja v prihodnje verjetno še odpirala.

Mihael Štrukelj je ob tem opozoril na zahtevnost medresorskega usklajevanja, kjer je pogosto treba določene zamisli prilagoditi ali opustiti. Kljub temu ocenjuje, da je rezultat dober in predstavlja trdno izhodišče za naprej.

Jurij Krpan je predstavil osnutek odziva, ki ga pripravlja pisarna društva Asociacija. Opozoril je na primer določbe o vpisu v razvid, kjer zakon sicer izhaja iz pogoja, da posameznik ne uživa pokojnine, vendar v praksi obstajajo primeri mladih oseb, ki prejemajo družinsko pokojnino ali so zaradi specifičnih življenjskih okoliščin že upokojene. Po njegovem mnenju bi bilo mogoče z bolj občutljivo dikcijo nasloviti tudi te primere. Izpostavil je tudi vprašanje vrednotenja dela samostojnega delavca v kulturi pri krajšem delovnem času, kjer naj bi bila določba brez izrecne podlage v zakonu in zato pravno krhka. Poudaril je, da gre za prvi osnutek pripomb, ki so sicer naklonjene uredbi in podane v podporo njenemu sprejetju.

Mihael Štrukelj je pojasnil, da je vrednotenje dela pri krajšem delovnem času novost in da prej razlike med polnim in krajšim delovnim časom pri vrednotenju ni bilo. Izrazil je začudenje, da bi to lahko predstavljalo težavo, ter dodal, da bo morebitne pripombe presojala tudi zakonodajno-pravna služba v nadaljnjem postopku. Ponovno je poudaril, da uredba predvsem konkretizira ZUJIK, zato večjih zapletov ne pričakuje.

Jurij Krpan je nadalje izpostavil vprašanje upoštevanja avtorskih in podjemnih pogodb pri karierni dinamiki ter predlagal, da bi bila formulacija bolj splošna, da bi se lahko upoštevale tudi študentske napotnice, ki po mnenju FURS-a veljajo kot pogodbeno razmerje. Omenil je tudi vprašanje seznama nagrad na področju intermedijske umetnosti, kjer so večinoma navedene študentske nagrade, ena pa se ne podeljuje redno, zato predlaga dodatno presojo. Odprl je tudi dilemo glede definicije transdisciplinarnosti in razlikovanja med razumevanjem na ravni umetniških disciplin ter širšega prečenja področij, kot so znanost, tehnologija ali zdravstvo.

Mihael Štrukelj je glede nagrad poudaril, da je seznam ostal enak kot ob zadnji spremembi in zato zdaj ni bil ponovno odpiran.

Tjaša Pureber je pojasnila, da so pri oblikovanju seznama nagrad ob zadnji spremembi upoštevali predloge stanovskih društev, kjer so jih prejeli, ter preverjali, katere nagrade se še podeljujejo. Nekatere so ohranili tudi, če se trenutno ne podeljujejo redno ali sploh ne več, da ne bi prikrajšali preteklih prejemnikov. Na področjih, kjer ni veliko nacionalnih nagrad, kot je intermedija, so vključili tudi študentske nagrade, da bi zagotovili večjo enakopravnost. Morebitne nove predloge so pripravljeni preučiti.

Glede transdisciplinarnosti je Tjaša Pureber poudarila, da je bila v Nacionalnem programu za kulturo podana okvirna definicija. Ker nobeno drugo področje ni posebej natančno definirano, tudi tukaj niso želeli zapreti prostora s preveč podrobno opredelitvijo. Področje je še v razvoju, prva generacija programskih izvajalcev, podprtih s strani MK se šele vzpostavlja, zato se bo dokončna definicija oblikovala skozi prakso. Ministrstvo želi ohraniti odprtost in se izogniti preozki opredelitvi, ki bi bila v nasprotju s samo naravo transdisciplinarnosti.

Majda Širca Ravnikar je dodala, da je namen programskega razpisa omogočiti podporo novim ali že obstoječim praksam, ki prej niso imele ustreznega prostora za sofinanciranje. Poudarila je željo po razvoju področja skupaj z izvajalci ter po jasnejšem razlikovanju od intermedije. V prihodnje si želijo tudi projektnega sofinanciranja na tem področju.

Martin Srebotnjak je napovedal, da društva pripravljajo svoj odziv, med drugim glede novih ali spregledanih nagrad ter specifičnih situacij, kot so scenariji, ki so že vključeni v nacionalni program, vendar film še ni realiziran. Opozoril je na potrebo po jasnih merilih, kdaj se delo lahko šteje kot relevantno.

Tjaša Pureber je pojasnila, da je bilo to vprašanje že naslovljeno v prejšnji uredbi. Če lahko ustvarjalec dokaže, da je delo zaključeno in da projekt napreduje proti realizaciji, se lahko upošteva tudi pred javnim predvajanjem. Dodatna podrobnejša pravila glede dokazovanja pa so lahko predmet nadaljnjih uskladitev.

Martin Srebotnjak je odprl vprašanje prehajanja med visokošolskim sistemom umetniškega poučevanja in sistemom karierne dinamike ter dokazovanja dela skozi habilitacije. Pojasnil je, da je na univerzitetni ravni umetniško ustvarjanje del delovnih obveznosti zaposlenih. V okviru zaposlitve imajo določeno število ur namenjenih umetniškemu delu, podobno kot znanstveno habilitirani del svojega dela namenjajo znanstvenoraziskovalnemu delu, pisanju člankov in prijavam projektov. Projekti so sicer del univerze, ki z njimi tudi upravlja in jih sofinancira ter zagotavlja pogoje za njihovo izvajanje. Na področju umetnosti pa se univerza v produkcijo praviloma ne vpleta, tudi zato, ker nima resursov za produkcijo večernih filmov ali podobnih večjih projektov za svoje profesorje. 

Mihael Štrukelj je odgovoril, da bodo upoštevali vse, kar bo mogoče ustrezno dokazati. Poudaril pa je vprašanje trajanja takšnih del. Če nekdo od ustanove pridobi potrdilo, da je v okviru delovnega razmerja opravljal določeno umetniško delo, se pri vrednotenju izhaja iz opredeljivega obdobja – let, mesecev in dni. Če je bila sklenjena pogodba o zaposlitvi za eno leto in je bilo 25 % delovnega časa namenjenega takšnemu delu, bi to pomenilo približno četrtino leta, kar se za statistične potrebe preračunava na podlagi približno 250 delovnih dni v letu.

Majda Širca Ravnikar je opozorila, da gre za zelo operativen dokument, ki bo vplival na veliko število specifičnih posameznikov, pri katerih lahko prihaja do odstopanj od splošnih pravil. Najprej je izpostavila vprašanje referenc iz tujine. Po njenem mnenju bi bilo v prihodnje smiselno razmišljati o priznavanju referenc in nagrad izven slovenskega prostora, saj nekateri ustvarjalci delujejo pretežno v tujini. Trenutno so med nagradami vključene predvsem tiste, povezane z Bienalom v Benetkah, kar se ji zdi premalo.

Nadalje je opozorila na spremembo, da pri presoji vlog ne sodeluje več kulturniška zbornica. Komisije imajo med tri in sedem članov za zelo široka področja, pri čemer se lahko zgodi, da o posamezni vlogi dejansko odloča en sam ocenjevalec. Spraševala se je, ali bi bilo mogoče postopek zastaviti bolj odgovorno ter kakšne možnosti ima zavrnjeni vlagatelj za pritožbo.

Mihael Štrukelj je pojasnil, da se lahko vlagatelj po prejemu obvestila o mnenju strokovne komisije do tega mnenja opredeli. Komisija nato zadevo ponovno obravnava in lahko svoje mnenje tudi spremeni, odvisno od argumentov vlagatelja.

Majda Širca Ravnikar je menila, da je to sicer predvideno v zakonodaji, vendar se ji zdi mehanizem razmeroma šibek. Predlagala je razmislek o bolj resni obravnavi odločitev v prihodnje. Opozorila je tudi na številne nedoslednosti in partikularnosti v prilogah, zlasti pri nagradah in opisih poklicev. Kot primer je navedla, da je področje animiranega filma zelo natančno urejeno, medtem ko so druga področja bolj pavšalno opredeljena. Pri deficitarnih poklicih je izpostavila primer kinooperaterjev, kjer bi bilo smiselno razmisliti tudi o njihovem angažmaju pri restavriranju filmov. Opozorila je tudi na pomanjkanje nagrad za filmsko kritiko ter na posamezne nelogičnosti, kot je navajanje nagrade za igralca v animiranem filmu. Poudarila je, da gre za pomembno uredbo, ki neposredno vpliva na vsakogar, zato je pomembno, da so kriteriji zelo natančno pregledani in usklajeni z društvi ter predstavniki področij.

Mihael Štrukelj je izpostavil da se priloge pripravlja s strokovni sodelavci. Dejstvo je, da je rezultat deloma odvisen od tega, kdo je podal predloge in kako pozorno je področje spremljal. Dodal je, da je bilo usklajevanje zahtevno in da so iskali kompromisne rešitve. Pojasnil je tudi, da so izhajali iz prilog, usklajenih pred letom dni, in da bodo po javni obravnavi ponovno preučili morebitne nove predloge.

Jurij Krpan je dejal, da je bilo veliko vprašanj, a zaenkrat še ni pripravljenih konkretnih sklepov. Zato lahko v tem trenutku zgolj ugotovijo, da so se z uredbo seznanili in pričakujejo številne popravke. Predlagal je, da se z redakcijo uredbe seznanijo še pred obravnavo na vladi.

Mihael Štrukelj je odgovoril, da je časa malo, saj je v zakonu določen rok za sprejem podzakonskega akta, vendar bodo gradivo lahko ponovno poslali na NSK nekaj časa pred pošiljanjem na vlado. Izrazil je željo, da bi bila uredba sprejeta do konca naslednjega meseca, torej v približno štiridesetih dneh, ob predhodnem usklajevanju s Službo vlade za zakonodajo in Ministrstvom za finance.

Sklep 7: Nacionalni svet za kulturo se je seznanil z Uredbo o samostojnih delavcih v kulturi. Ocenjuje da bo uredba imela več popravkov, sam Nacionalni svet za kulturo pa se bo pa z gradivom ponovno seznanil pred pošiljanjem na vlado.
Člani NSK so potrdili Sklep 4 s 5 glasovi ZA, 0 glasovi PROTI in 0 glasovi VZDRŽAN.

4. Obravnava predloga Pravilnika o izvedbi javnega natečaja za izbiro umetniških del v javnih investicijskih projektih
Maja Šučur je predstavila predlog pravilnika. Pojasnila je, da sledi noveli ZUJIK-a in hkrati prinaša posodobitve zaradi nejasnosti in zapletov, ki so se pokazali v praksi. Ena ključnih sprememb je, da mora biti umetniški delež predviden že v najzgodnejši fazi investicijskega procesa, v dokumentu DIP, kar pomeni, da mora investitor že na začetku predvideti tudi finančne in projektantske posledice.

Zakon po novem določa, da mora investitor o začetku in zaključku izvajanja ukrepa obveščati Ministrstvo za kulturo, ki vodi javni seznam, s čimer se povečuje transparentnost. Sprememba je tudi v razmerju sredstev: namesto 70 % za nakup umetniških del se predlaga 80 %, pri čemer se med upravičene stroške izrecno vključijo tudi stroški postavitve. Honorar članov strokovne komisije se znižuje z največ petkratnika na največ dvakratnik povprečne neto plače. Namen je, da čim več sredstev prejmejo ustvarjalci.

Pojasnila je tudi, da se jasno določa, da so denarne nagrade za izbrane natečajnike dodaten honorar in ne del odkupne vrednosti. Pravilnik je strukturno preurejen, najprej se ureja sam natečajni postopek, nato sestava komisije. Komisijo sestavlja tri do sedem članov, večina z ministrskega seznama strokovnjakov; projektanta investicije je mogoče nadomestiti z arhitektom. Ministrstvo bo vsaka tri leta objavilo javno vabilo za uvrstitev strokovnjakov na seznam, vsakih šest let pa preverjalo njihovo referenčnost.

Med pomembnimi spremembami je tudi določilo, da je prijavitelj lahko le fizična oseba, ne pravna, z namenom, da sredstva pridejo neposredno do umetnikov. Določajo se jasnejša pravila glede oddaje reprodukcij namesto originalov in glede avtorskih pravic.

Martin Srebotnjak je vprašal, ali lahko lokalna samouprava pravilnik uporabi le delno, na primer z nižjim odstotkom sredstev, saj bi se tako morda več občin odločilo za izvajanje ukrepa.

Maja Šučur je odgovorila, da ministrstvo spodbuja smiselno uporabo pravilnika in bo veselo vsake izvedbe, tudi če delež ne bo povsem skladen z določili. Ne gre za sankcioniranje, temveč za spodbujanje izvajanja.

Majda Širca Ravnikar je opozorila, da občine niso zavezane k obvezni participaciji umetniškega deleža, kar se ji zdi škoda. Spraševala je o evidenci izvajanja ukrepa v zadnjih sedmih letih in o mehanizmih sankcioniranja.

Maja Šučur je navedla nekaj primerov izvedenih ukrepov ter pojasnila, da zakon predvideva prekrške za neizvajanje, z globami za odgovorne osebe. Trenutno si ministrstvo prizadeva predvsem za spodbujanje in ozaveščanje investitorjev.

Majda Širca Ravnikar je opozorila, da je bil prvotni koncept širši in ni bil omejen zgolj na odkup likovnih del, temveč bi lahko zajemal tudi film, glasbo ali druge umetniške oblike. Po njenem mnenju je zdaj poudarek preveč na likovni umetnosti.

Maja Šučur je odgovorila, da je bil ukrep uveden predvsem za podporo vizualnim umetnostim kot najbolj prekariziranemu področju, vendar si tudi sama želi širšega razvoja v prihodnje. Omenila je, da je ključno, da investitorji razumejo širino možnosti.

Jurij Krpan je predlagal, da bi se ob večjih investicijah razmislilo tudi o vključitvi ateljejev ali studiev kot dela ukrepa, saj številni umetniki nimajo ustrezne infrastrukture. Opozoril je tudi na možnost, da bi investitorji sredstva raje namenili za varstvo kulturne dediščine namesto za nova umetniška dela, ter predlagal večjo transparentnost odločanja in objavo utemeljitev, tudi v primeru neizbora.

Maja Šučur je odgovorila, da bodo predlog o ateljejih preučili in da so utemeljitve odločitev komisij že zdaj obvezne ter objavljene.

Sklep 8: Nacionalni svet za kulturo se je seznanil s Pravilnikom o izvedbi javnega natečaja za izbiro umetniških del v javnih investicijskih projektih in predlaga, da se preveri možnost dopolnitve na način, da je možno investirati tudi v umetniške ateljeje.
Člani NSK so potrdili Sklep 8 s 5 glasovi ZA, 0 glasovi PROTI in 0 glasovi VZDRŽAN.

5. Obravnava predloga Pravilnika o spremembah in dopolnitvi Pravilnika o pogojih za izvajanje knjižnične javne službe
Špela Spanžel je predstavila spremembe pravilnika iz leta 2023, ki pokriva vse vrste knjižnic. Spremembe so bile pripravljene v sodelovanju z delovno skupino pri NUK-u in obravnavane na Nacionalnem svetu za knjižnično dejavnost. Namen sprememb je večja jasnost in uskladitev z zakonodajo. Gre predvsem za terminološke popravke ter prilagoditve prilog, ki določajo kazalce in pogoje za izvajanje knjižnične javne službe.

Juri Krpan preveri, kaj so specialne knjižnice.

Marjan Gujtman pojasni, kaj so specialne knjižnice in predstavi različne tipe knjižnic. Pojasnil je tudi, da so največje nejasnosti nastale pri visokošolskih knjižnicah, zlasti glede števila zaposlenih. Spremembe to področje jasneje definirajo. Pri splošnih knjižnicah so spremembe povezane predvsem z novim sistemom izposoje elektronskih knjig, kjer merjenje po številu licenc ni več ustrezno.

Na vprašanje o avdiovizualnem gradivu je pojasnil, da knjižnice obravnavajo tudi avdiovizualne in pretočne vsebine, vendar v skladu z avtorskimi pravicami. Šolske knjižnice so bile z novelo zakona leta 2015 izločene iz javne službe in opredeljene kot podpora vzgoji in izobraževanju. Glede knjižničnega nadomestila izposoja v šolskih knjižnicah za zdaj ni vključena, saj pristojno ministrstvo tega še ni podprlo.

Pojasnil je tudi položaj Knjižnice slepih in slabovidnih, ki deluje kot specialna knjižnica s poslanstvom splošne knjižnice na podlagi koncesije. Zaradi avtorskih omejitev lahko prilagojeno gradivo izposoja le upravičenim članom, vendar si prizadeva širiti dostopnost zvočnega gradiva tudi v splošne knjižnice, kolikor to dopušča zakonodaja.

Sklep 9:  Nacionalni svet za kulturo se je seznanili s Pravilnikom o spremembah in dopolnitvi Pravilnika o pogojih za izvajanje knjižnične javne službe.
Člani NSK so potrdili Sklep 9 s 5 glasovi ZA, 0 glasovi PROTI in 0 glasovi VZDRŽAN.

6. Vsebinsko in finančno poročilo o delu Nacionalnega sveta za kulturo v 2025

Jurij Krpan je vprašal, ali so člani pregledali gradivo ter ali ima kdo kakšno pripombo. Spomnil je, da so imeli šest fizičnih sej in dopisne seje.

Tadej Meserko je dodal, da se decembrske seje izplačajo v letošnjem letu.

Sklep 10: Nacionalni svet za kulturo potrdi Vsebinsko in finančno poročilo o delu Nacionalnega sveta za kulturo v 2025
Člani NSK so potrdili Sklep 10 s 5 glasovi ZA, 0 glasovi PROTI in 0 glasovi VZDRŽAN.

7. Razno | Določitev naslednje seje in druge teme.

Tanja Petrič je odprla vprašanje situacije z založbo Beletrina, ki je bila izpostavljena tudi v medijih. Beletrina velja za izjemno pomembno in kakovostno slovensko založbo, ki daje delo številnim uveljavljenim slovenskim prevajalcem in pisateljem. Pojasnila je, da Društvo slovenskih književnih prevajalcev že približno leto dni zaznava težave, saj  se nanj kontinuirano  obračajo mnogi  obupani člani , ki po leto ali več niso prejeli plačila za že opravljeno delo. Društvo kot ne-pogodbena stranka ni moglo neposredno ukrepati, razen načelno in posvetovalno, zato se je članom predlagalo možnost izvršbe kot skrajnega ukrepa, s katerimi so nekateri uspeli izterjati sredstva. 
Izpostavila je skrb glede prihodnosti založbe, njenih programov in festivalov, npr. Festivala poezija in vino, ki je bil pomemben tako za slovensko kot tudi za prevodno  poezijo v slovenščini. Poudarila je, da Beletrina prejema pomembna javna sredstva za knjižne programe in da bi njen stečaj predstavljal veliko izgubo za področje knjige, saj gre za enega najpomembnejših akterjev z obsežnimi, kakovostnimi zbirkami ter številnimi sodelavci s področja kulture.  Poudarila je, da je želela člane sveta zgolj seznaniti z resnostjo situacije in opozoriti na širši pomen morebitnih izgub za celotno kulturno polje.

Majda Širca Ravnikar je opozorila na ukinitev dolgoletne mariborske periodike Dialogi. Poudarila je, da gre za strokovno močno revijo, ki presega literarno področje in kakovostno pokriva širša humanistična vprašanja. Čeprav ni populistična in nima močne promocijske podpore, je po njenem mnenju izjemno pomembna za vzhodni del Slovenije. Izrazila je upanje, da bi se našel način za ohranitev izhajanja.

Uroš Korenčan je navedel, da je po njegovih informacijah napovedana nova revija Dialog, ki naj bi prevzela del vsebin, ter da je bila ukinitev povezana tudi z upokojitvijo dolgoletne odgovorne urednice. Menil je, da bi lahko izrazili apel za podporo vsebinam, ki so v javnem interesu, čeprav država ne more neposredno posegati v zasebna gospodarska društva.

Tanja Petrič je pojasnila, da sta ob koncu leta izšli dve številki nove revije Dialog, ki jo vodi novo uredništvo pod vodstvom Petre Kolmančič. Omenila je, da so obstajala konceptualna trenja med starim in novim uredništvom, a je ključno vprašanje financiranje. Mestna občina Maribor po njenem mnenju namenja zelo malo sredstev področju knjige. Če revija ne pridobi financiranja, je njen obstoj ogrožen. Poudarila je, da gre za edino tovrstno literarno-humanistično revijo v vzhodnem delu Slovenije, z relevantnim uredništvom in ustvarjalci, ter da bi bila njena ukinitev velika izguba za celotno kulturno krajino in že tako okrnjeno področje umetniške refleksije, ki bi morala biti vsem v javnem interesu in bi jo bilo treba zaščititi.

Jurij Krpan je poudaril, da vprašanje revije sodi tudi v širšo razpravo o pomanjkanju kritike in refleksije. Predlagal je, da bi pred morebitnim javnim odzivom pridobili dodatne informacije neposredno od uredništva ter razmislili, koga je smiselno nasloviti – ministrstvo ali Mestno občino Maribor.

Uroš Korenčan je menil, da bi lahko pozvali Javno agencijo za knjigo in druge pristojne institucije, naj pojasnijo, kako vidijo situacijo ter ali načrtujejo ukrepe. Po njegovem mnenju ni nujno, da svet sam raziskuje okoliščine, temveč lahko zahteva pojasnila od pristojnih organov.

Majda Širca Ravnikar je opozorila, da so vprašanja Beletrine, deficitarnih poklicev (zlasti kritikov) in položaja periodike medsebojno povezana ter terjajo resnejšo in sistemsko obravnavo, ne zgolj ad hoc odzivov.

Tanja Petrič je povedala, da lahko stopi v stik z uredništvom revije Dialogi in pridobi dodatne informacije, na katere razpise so se prijavili in kakšne so njihove možnosti financiranja. Dodala je, da Beletrina ostaja vključena v aktualni programski razpis do leta 2027, ni pa ji znano, kakšna je situacija na drugih področjih, kot so mednarodno sodelovanje in literarne prireditve.

Jurij Krpan je povedal, da je dobil vprašanje ali letos bodo sredstva za t.i. »matching funds« na Ministrstvu za javno upravo. Poudaril je, da nad vsemi visi ta meč razpisov – če padeš skozi, je to lahko usodno. Opozoril je na pomen transdisciplinarnosti in diverzifikacije dejavnosti, na primer povezovanja umetniških vsebin z izobraževanjem, gospodarstvom in inovacijami. Povedal je, da bi vsi najraje delali samo umetnost, vendar brez teh dodatnih dejavnosti pogosto ne gre.

Jurij Krpan je predlagal, da se najprej pozanimajo o dejanskem stanju. Dejal je, da bo poročal, kolikor lahko izve, glede Beletrine, Tanja Petrič pa se pozanima glede Dialogov. Nato se lahko korespondenčno odločijo, kako reagirati.

Nadaljuje se z vprašanjem namestnika predsednika NSK. Jurij Krpan izpostavi, da lahko v skladu s poslovnikom v primeru odsotnosti predsednika vse vodi njegov namestnik in vprašal, kdo je njegov namestnik.

Po krajši razpravi je sklenjeno, da je namestnica predsednika NSK Tanja Petrič.

Sklep 11: Namestnica predsednika Nacionalnega sveta za kulturo je Tanja Petrič.
Člani NSK so potrdili Sklep 11 s 5 glasovi ZA, 0 glasovi PROTI in 0 glasovi VZDRŽAN.

Martin Srebotnjak vpraša o stanju odprtih zakonov, s poudarkom na ZVKD.

Špela Spanžel je poročala, da so po zadnjem srečanju šli v medresorsko usklajevanje, ki je bilo izjemno zahtevno, kompleksno in dolgo. Pojasnila je, da je bilo veliko vsebinskih vprašanj povezanih z upravljanjem dediščine. Z Ministrstvom za javno upravo in Ministrstvom za finance je bilo usklajevanje zahtevno, vsebinskih vprašanj pa je bilo po strokovni plati relativno malo. Veliko usklajevanja je bilo z MOPE glede presoj posegov in vplivov na okolje ter podnebnega paketa, pa tudi z MNVP, ker je varstvo dediščine povezano s prostorsko zakonodajo in gradbenim zakonom.

Povedala je, da so porabili skoraj pol leta, da so zagotovili usklajenost postopkov z drugimi postopki in da ne prihaja do podvajanj ali nasprotij. Spremenili so nekatere prakse in odnos do določenih vprašanj. Veliko razprav je bilo o notranji organiziranosti Zavoda za varstvo kulturne dediščine Slovenije. Zakon je po njenih besedah medresorsko in koalicijsko usklajen, vendar zaradi časovne stiske ni bilo konsenza za vložitev v proceduro.

Poudarila je, da so vztrajali pri strokovnih rešitvah, tudi glede digitalne dediščine in notranje organizacije ZVKDS, čeprav so jim očitali, da je zakon preveč didaktičen. Še vedno obstaja skrb glede dediščine, ki je vpisana samo v register in se varuje skozi prostorske akte. Pripravili so tudi prilogo s parcelami v občinah, ki še nimajo sprejetih prostorskih aktov, da ne bi prišlo do izpada varstva.

Izpostavila je, da zakon prinaša pomembne spremembe za muzeje, področje nesnovne dediščine ter podnebno odpornost, in da je škoda, ker ni bil vložen. Nekatere nujne spremembe, zlasti glede informacijske pooblaščenke, bo po njenem mnenju treba reševati tudi po drugih poteh.

Majda Širca Ravnikar je izrazila mnenje, da bi bilo ob tolikšnem vloženem naporu smiselno zakon vložiti vsaj v prvo obravnavo, saj bi to prihodnjo vlado zavezovalo, da se z njim sooči. Če ostane na ministrstvu, obstaja večja verjetnost, da bo obstal v predalu. Menila je, da je škoda izgubiti vloženo delo, tudi zaradi obveznosti do evropske zakonodaje, in da bi se bilo vredno potruditi za vložitev.

Majda Širca Ravnikar je dodala, da iz prejetega pisnega pojasnila, ki ga je dobil NSK, ni jasno, kaj se je zgodilo s zakonom o  SFC in kakšna je njegova prihodnost.

Jurij Krpan je vprašal, ali ni obstajala skupina, ki je sodelovala pri pripravi zakonodaje, saj je bil prej očitek, da je bila imenovana, potem pa naj bi bila izključena iz nadaljnjega dela.

Tjaša Pureber je odgovorila, da je delovna skupina s predstavniki filmske stroke spremljala oblikovanje zakona.

Majda Širca Ravnikar je poudarila, da je bilo razočaranje med filmarji veliko, saj so se napovedovale rešitve z dodatnimi sredstvi in izboljšanjem financiranja filmske industrije. Ocenila je, da bi bilo škoda, če se proces ob kompromisih ne bi izpeljal do konca.

Sklep 12: Glede zakona o SFC ministrstvo pripravi za NSK pojasnilo.
Člani NSK so potrdili Sklep 12 s 5 glasovi ZA, 0 glasovi PROTI in 0 glasovi VZDRŽAN.

Tanja Petrič je predlagala, da bi pred volitvami stranke predstavile svoj kulturni program pred člani NSK.

Uroš Korenčan je opozoril, da je Asociacija že organizirala podoben dogodek v Kinu Šiška in da organizacija takšnih dogodkov zahteva precej napora. Izrazil je dvom glede kohezije med sektorji in vprašanje, ali ima NSK za to predviden proračun.

V razpravi je bilo izpostavljeno tudi, da bi bilo zanimivo slišati stališča vseh strank, ne glede na njihovo usmeritev, ter da ne gre za opredeljevanje NSK, temveč za soočenje programov.

Podan je bil tudi predlog, da bi dali pobudo RTV Slovenija za pripravo okrogle mize ali posebne oddaje, posvečene kulturi.

Dogovorjeno je bilo, da se po usklajevanju pošlje sklep kot poziv RTV Sloveniji.

Sklep 13: Nacionalni svet za kulturo predlaga RTV Slovenija, da v okviru zakonskih možnosti organizira predvolilno soočenje, kjer bo glavna tema odnos političnih strank do kulture v Sloveniji in njenem mestu v Evropskem prostoru, oziroma da vprašanja o strateškem položaju in razvoju področja kulture vključi v načrtovane oddaje predvolilnih soočenj.
Člani NSK so potrdili Sklep 13 s 5 glasovi ZA, 0 glasovi PROTI in 0 glasovi VZDRŽAN.

Po razpravi o naslednji seji NSK člani sklenejo, da se bodo o terminu dogovorili dopisno.

Zapisal:
Tadej Meserko							Jurij Krpan
sekretar NSK 						          predsednik NSK

